A **Universidade de Padua** (en italiano *Università degli Studi di Padova*, **UNIPD**) está en Padua, Italia. Foi creada en 1222. É unha das universidades europeas máis antigas e a segunda máis antiga de Italia. En 2003, a universidade tiña uns 65.000 estudantes.

Historia
--------

### Orixe na Idade Media

Adóitase dicir que a universidade foi fundada en 1222 cando un gran grupo de estudantes e profesores deixou a Universidade de Boloña. Fixérono para buscar máis liberdade académica ('Libertas scolastica'). As primeiras materias que se impartiron foron dereito e teoloxía. O currículo foise agrandando rapidamente, e en 1399 a institución dividiuse en dous: a *Universitas Iuristarum* de dereito civil e dereito canónico, e unha *Universitas Artistarum* que ensinaba astronomía, dialéctica, filosofía, gramática, medicina e retórica.

### Idade Moderna

Esta universidade historicamente foi unha das máis proeminentes no desenvolvemento da educación superior en Europa. Durante a súa historia, a universidade acolleu a importantes figuras como Galileo Galilei, que ensinou na universidade no século XVI, e Nicolao Copérnico, alumno desta institución.

Desde 1545, a universidade ten como sede principal o Palazzo Bo, que antes era propiedade dun carniceiro, polo que tivo como símbolo a cabeza dun boi.

Padua foi a primeira universidade en darlle un título académico a unha muller, Elena Lucrezia Cornaro Piscopia, que obtivo a súa licenciatura en filosofía o 25 de xuño de 1678.

O xardín botánico de Padua, aberto ao público en 1545, é o segundo do mundo (despois do de Pisa, inaugurado en 1544, aínda que a localización deste último cambiou co paso do tempo). A universidade tamén xestiona nove museos, entre os que se atopa o Museo de Historia da Física.

Desde 1595, o famoso Teatro Anatómico de Padua atraeu a artistas e científicos que estudaron o corpo humano durante as diseccións públicas. É o anfiteatro anatómico permanente máis antigo de Europa. O anatomista Andreas Vesalius publicou en 1543 *De Humani Corporis Fabrica*. O libro espertou un gran interese público polas diseccións e provocou que outras cidades europeas estabelecesen teatros anatómicos.

### Idade contemporánea

En 1943 o reitor Concetto Marchesi convidou publicamente aos estudantes a rebelarse e loitar contra o fascismo, acción que o obrigou a fuxir a Suíza. Polas súas actividades nas loitas de liberación contra o nazifascismo, a Universidade de Padua é a única en Italia en recibir a medalla de ouro ao valor militar.

Nos últimos anos, a Universidade foi capaz de facer fronte aos problemas de masificación redistribuíndo todo o seu complexo universitario sobre o Véneto. En 1990 naceu o Instituto de Enxeñería en Vicenza e en 1995 o Agripolis no centro de Legnaro.

### Reputación e clasificacións

A Universidade de Padua é consistentemente clasificada como unha das mellores universidades de Italia e de Europa, tanto nas ciencias como nas humanidades. A súa excelencia académica e a súa contribución á investigación son amplamente recoñecidas a nivel mundial en ránkings de impacto universitario como Times Higher Education, ANVUR, QS 2020, etc.

Profesores e alumnos destacados
-------------------------------

* Alberto Magno (c. 1206-1280) filósofo e teólogo, padroeiro dos científicos.
* Pietro d'Abano (c.1250-1316) profesor de medicina, filosofía e astronomía.
* Girolamo Fabrizi d'Acquapendente (1537-1619) médico anatomista.
* Nicolás de Cusa (1401-1464) filósofo.
* Girolamo Fracastoro (1478-1553) médico e poeta.
* William Harvey (1578 – 1657) médico anatomista
* Nicolás Copérnico (1501-1506) astrónomo que estudou a teoría heliocéntrica do Sistema Solar
* Galileo Galilei ensinou física entre 1592 e 1610.
* Gabriele Fallopio (1523-1562) médico anatomista. Deu nome ás trompas de Falopio ou tubas uterinas.
* Prospero Alpini (1553-1617) médico e botánico.
* Thomas Browne (1605-1682) médico e escritor.
* Elena Cornaro Piscopia (1646-1684) filósofa e matemática.
* Giuseppe Tartini (1692-1770) violinista e compositor.
* Giovanni Battista Morgagni (1682-1777) médico anatomista.
* Vincenzo Dandolo (1758-1819) químico
* Giacomo Zanella (1820-1888) poeta.
* Mario Amadori (1886-1941) químico.
* Antonio Negri (1933-) filósofo.
* Franco Volpi (1952-2009) filósofo.

Notas
-----

1. ↑  Universidade, Vida na (2017-07-18). "História da universidade: origens do conceito". *Vida na Universidade* (en portugués). Consultado o 2023-07-17.
2. ↑  Padova, Università di (2012-05-31). "Palazzo del Bo e il Teatro Anatomico". *Università degli studi di Padova* (en italiano). Consultado o 2023-07-17.
3. ↑  "Elena Lucrezia Cornaro Piscopia, primeira mulher formada no mundo". *pt.italiani.it*.
4. ↑  "Centro di Ateneo per i Musei". *www.musei.unipd.it*. Consultado o 2023-07-17.
5. ↑  "Palazzo Bo and Anatomical Theatre". *www.unipd.it; Università di Padova*. Consultado o 2023-07-17.
6. ↑  "Andreas Vesalius ; De humani corporis fabrica (Of the Structure of the Human Body)". *The Metropolitan Museum of Art* (en inglés). Consultado o 2023-07-17.
7. ↑  "La Universidad de Padua Italia". *www.padovamedievale.it* (en italiano e castelán). Consultado o 2023-07-17.
8. ↑  Padova, Università di (2016-02-18). "Agripolis - Legnaro (PD)". *Università degli studi di Padova* (en italiano). Consultado o 2023-07-17.
9. ↑  "Universidade de Pádua". *br.educations.com* (en portugués). Consultado o 2023-07-17.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Universidade de Padua Modificar a ligazón no Wikidata*** |

### Outros artigos

* Padua

### Ligazóns externas

* Páxina web da Universidade de Padua *(en italiano)* *(en inglés)* *(en castelán)*
* Museos da Universidade

|  |  |
| --- | --- |
| Control de autoridades | 
* Wd: Q193510
* WorldCat
* VIAF: 236210361
* BIBSYS: 90775441
* BLBNB: 000377948
* BNF: 11867949f
* CiNii: DA08619597
* EBID: ID
* EUFP: 999995602
* GND: 1011210-8
* Google Maps: 17321479159181038856
* GRID: grid.5608.b
* ISNI: 0000000417573470
* LCCN: n79032067
* MAG: 138689650
* NKC: ko2004236524
* NLA: 35405431
* NLG: 44037
* openMLOL: 8437
* PTBNP: 215977
* QS: ID
* ResearchGate: University\_of\_Padova
* SUDOC: 026430649
* THE: ID
* U-Multirank: ID

 |